CELEX: 32016D1176
Language: lt
Date: 1468800000000
Title: 2016 m. liepos 18 d. Komisijos įgyvendinimo sprendimas (ES) 2016/1176, kuriuo nutraukiama dalinė tarpinė peržiūra dėl tam tikrų importuojamų Kinijos Liaudies Respublikos ir Tailando kilmės kaliojo ketaus vamzdžių arba vamzdelių jungiamųjų detalių su sriegiais

19.7.2016   
            
            
               LT
            
            
               Europos Sąjungos oficialusis leidinys
            
            
               L 193/115
            
         KOMISIJOS ĮGYVENDINIMO SPRENDIMAS (ES) 2016/1176
   2016 m. liepos 18 d.
   kuriuo nutraukiama dalinė tarpinė peržiūra dėl tam tikrų importuojamų Kinijos Liaudies Respublikos ir Tailando kilmės kaliojo ketaus vamzdžių arba vamzdelių jungiamųjų detalių su sriegiais
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1), ypač į jo 9 straipsnio 1 dalį,
   kadangi:
   1.   PROCEDŪRA
   
   
               (1)
            
            
               Atlikus tyrimą pagal Reglamento (EB) Nr. 1225/2009 (toliau – pagrindinis reglamentas) 5 straipsnį, Tarybos įgyvendinimo reglamentu (ES) Nr. 430/2013 (2) tam tikroms importuojamoms Kinijos Liaudies Respublikos (toliau – KLR) ir Tailando kilmės kaliojo ketaus vamzdžių arba vamzdelių jungiamosioms detalėms su sriegiais nustatytos antidempingo priemonės.
            
         
               (2)
            
            
               2015 m. lapkričio 25 d. Europos Komisija (toliau – Komisija), remdamasi pagrindinio reglamento 11 straipsnio 3 dalimi, inicijavo dalinę tarpinę peržiūrą dėl į Sąjungą importuojamų tam tikrų KLR ir Tailando kilmės kaliojo ketaus vamzdžių arba vamzdelių jungiamųjų detalių su sriegiais. Komisija Europos Sąjungos oficialiajame leidinyje
                   (3) paskelbė pranešimą apie inicijavimą (toliau – pranešimas apie inicijavimą).
            
         
               (3)
            
            
               Komisija peržiūrą dėl Kinijos inicijavo atsižvelgdama į 2015 m. kovo 2 d.„Metpro Limited“ (toliau – pareiškėjas), kuris importuoja tam tikrų rūšių kaliojo ketaus vamzdžių arba vamzdelių jungiamąsias detales su sriegiais, pateiktą prašymą dėl importo iš Kinijos. Pareiškėjas paprašė atlikti peržiūrą, kad būtų nustatyta, ar elektros grandinių jungiamosios detalės (alkūnės, atlankos ir T formos), kurių atveju standartinio metrinio sriegio žingsnis siekia 1,5 mm pagal „ISO Metric Form BS3643“, (toliau – produktas, kuris gali būti išbrauktas) turėtų būti išbrauktos iš Įgyvendinimo reglamento (ES) Nr. 430/2013 produkto apibrėžtosios srities. Kadangi priemonės taip pat taikomos Tailando kilmės importui, Komisija nusprendė savo iniciatyva inicijuoti peržiūrą ir dėl importo iš Tailando. Prašyme pateikta pakankamai tyrimo inicijavimą pagrindžiančių įrodymų.
            
         
               (4)
            
            
               Pranešime apie inicijavimą suinteresuotosios šalys paragintos susisiekti su Komisija, kad galėtų dalyvauti peržiūroje. Be to, apie peržiūros inicijavimą Komisija konkrečiai pranešė pareiškėjui, žinomiems Sąjungos gamintojams, žinomiems KLR ir Tailando eksportuojantiems gamintojams ir KLR ir Tailando valdžios institucijoms, žinomiems importuotojams, tiekėjams ir naudotojams, prekiautojams ir asociacijai ir paragino juos dalyvauti.
            
         
               (5)
            
            
               Suinteresuotosios šalys turėjo galimybę teikti pastabas dėl peržiūros inicijavimo ir prašyti, kad Komisija ir (arba) prekybos bylas nagrinėjantis pareigūnas jas išklausytų.
            
         2.   PRAŠYMO DĖL PERŽIŪROS ATSIĖMIMAS IR PROCEDŪROS NUTRAUKIMAS
   
   
               (6)
            
            
               2016 m. balandžio 5 d. raštu Komisijai pareiškėjas atsiėmė prašymą atlikti peržiūrą.
            
         
               (7)
            
            
               Pagal pagrindinio reglamento 9 straipsnio 1 dalį ir 11 straipsnio 5 dalį peržiūra gali būti nutraukta, jei pareiškėjas atsiima prašymą, nebent toks nutraukimas prieštarautų Sąjungos interesams.
            
         
               (8)
            
            
               Komisija nusprendė, kad dėl KLR peržiūra turėtų būti nutraukta, nes atliekant tyrimą nenustatyta jokių aplinkybių, įrodančių, kad nutraukus peržiūrą būtų pažeisti Sąjungos interesai.
            
         
               (9)
            
            
               Dėl Tailando nė viena iš žinomų bendrovių, su kuriomis buvo susisiekta, ir nė viena Tailando valdžios institucija nepateikė jokios tyrimui svarbios informacijos apie produktą, kuris gali būti išbrauktas, dėl kurios būtų galima atlikti peržiūrą. Nė vienas iš žinomų importuotojų, su kuriais buvo susisiekta, nepranešė apie produkto, kuris gali būti išbrauktas, importą iš Tailando. Tyrimo metu neatskleista jokios kitos svarbios informacijos, kurios pagrindu būtų galima atlikti produkto apibrėžtosios srities peržiūrą.
            
         
               (10)
            
            
               Kadangi pareiškėjas prašymą dėl KLR atsiėmė ir kadangi nėra tolesnės svarbios informacijos dėl Tailando, peržiūrą reikia nutraukti ex officio Tailando atžvilgiu pagal pagrindinio reglamento 9 straipsnio 2 dalį ir 11 straipsnio 5 dalį.
            
         
               (11)
            
            
               Apie tai buvo pranešta suinteresuotosioms šalims ir joms suteikta galimybė teikti pastabas. Per nustatytą terminą pastabų negauta.
            
         
               (12)
            
            
               Todėl Komisija daro išvadą, kad dalinė tarpinė peržiūra dėl tam tikrų importuojamų KLR ir Tailando kilmės kaliojo ketaus vamzdžių arba vamzdelių jungiamųjų detalių su sriegiais, turėtų būti nutraukta.
            
         
               (13)
            
            
               Šis sprendimas atitinka pagrindinio reglamento 15 straipsnio 1 dalimi įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Nutraukiama dalinė tarpinė peržiūra dėl tam tikrų importuojamų kaliojo ketaus vamzdžių arba vamzdelių jungiamųjų detalių su sriegiais, išskyrus kompresinių jungiamųjų detalių dalis, kurioms naudojami ISO DIN 13 metriniai sriegiai, ir kaliojo ketaus jungiamąsias dėžes su apvaliais sriegiais be dangtelių, kurių KN kodas šiuo metu yra ex 7307 19 10 (TARIC kodas 7307191010).
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. liepos 18 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 343, 2009 12 22, p. 51.
   
      (2)  2013 m. gegužės 13 d. Tarybos įgyvendinimo reglamentas (ES) Nr. 430/2013, kuriuo importuojamoms Kinijos Liaudies Respublikos ir Tailando kilmės kaliojo ketaus vamzdžių arba vamzdelių jungiamosioms detalėms su sriegiais nustatomas galutinis antidempingo muitas, galutinai surenkamas laikinasis muitas ir nutraukiamas tyrimas dėl Indonezijos (OL L 129, 2013 5 14, p. 1).
   
      (3)  Pranešimas apie antidempingo priemonių, taikomų importuojamoms Kinijos Liaudies Respublikos ir Tailando kilmės kaliojo ketaus vamzdžių arba vamzdelių jungiamosioms detalėms su sriegiais, dalinės tarpinės peržiūros inicijavimą (OL C 392, 2015 11 25, p. 14) ir Pranešimo apie inicijavimą klaidų ištaisymas (OL C 52, 2016 2 11, p. 27).